钦定古今图书集成/明伦汇编/氏族典/第067卷 > 朱子奢
## 钦定古今图书集成/明伦汇编/氏族典/第067卷 > 朱子奢

按《唐书朱子奢传》，“子奢，苏州吴人，从乡人顾彪授《左
氏春秋》，善文辞。隋大业中，为直秘书学士。天下乱，辞
疾还乡里。后从杜伏威入朝，授国子助教。太宗贞观
初，高丽、百济同伐新罗，连年兵不解。新罗告急，帝假
子奢员外散骑侍郎，持节谕旨，平三国之憾。子奢有
仪观，裔人尊畏之。二国上书谢罪，赠遗甚厚。初，子奢行，帝戒曰：“海裔重学，卿为讲《大谊》，然勿入其币，还，当
以中书舍人处卿。”子奢唯唯。至其国，为发《春秋》题，纳
其美女，帝责违旨，而犹爱其才。以散官直国子学。累
转谏议大夫、弘文馆学士。子奢为人乐易，能剧谈，以
经谊缘饰。每侍宴，帝令论难群臣，恩礼甚笃。卒于官。